Ц1адаса Х1амзат

(1877 – 1951)

Хириял муг1алимзаби ва ц1алдохъаби!

Исана 140 сон т1убана Дагъистаналъул милллияб художествияб культураялъул х1аракатчаг1азул цоявлъун кколев Ц1адаса Х1амзат гьавуралдаса.

Гьединлъидал изну кье нижее «Адабияталъул нур» абулеб кружокалъул г1ахьалчаг1азе, жакъа гьаб данделъи рагьизе.

(Проекторалдаса Ц1адаса Х1амзатил презентация бихьизабунеб бук1ина)

1 ц1алдохъан:

Аваразул ва Дагъистаналъул халкъияв поэт Ц1адаса Х1амзат гьавуна 1877 соналъ Хунзахъ р- л Ц1ада росулъ. Гьит1инго вацаг1алас аск1об бугеб росулъ ц1ализе кьуна. Х1амзатил мутаг1иллъи г1емер халат бахъана (17- 18 сон).

Х1амзатица гьит1инго байбихьана куч1дул хъвазе. 1891 соналда хъвараб т1оцебесеб коч1одасан ба1бихьун гьесул поэзия халкъалъул къисматлъун лъугьана.

2 ц1- н:

Ц1адаса Х1амзатица щибго жо ц1акъ бигьаго биччалаан рек1елъе. Кинабго жо хехго бич1ч1улеб, лъалеб хасияталъги , гьев психологлъун лъугьине гьавун вук1ана. Жиндирго куч1дузул мурад загьир гьабун гьес хъвалеб буго гьадин:

Дирни къалмил рак1алъе

Рокьиго къабуллъич1о,

Кьурун буссун халкъалъе

Хъулухъалде лъугьана.

Хасал коч1охъабазул

Мисал босун х1алт1ич1о,

Басриял г1адаталгун

Гара- ч1варун хут1ана.

Г1осода рас баккараб

Басрияб т1амуралда

Т1арамагъада дица

Лъабабилеб ч1ч1ва бана.

3 ц1- н:

Жакъа нилъеда доб заманги, доб заманалъул г1умруги, улкаялъул къисматги лъазе к1ола гьесул асараздасан. Сундул х1акъалъулъ поэтас хъвалеб батаниги гьелъулъ бук1ана к1вар.

К1удияб гьунаралъул чиясулъ г1адатлъиги т1адег1анлъиги цадахъ рекъон бук1ана. Гьединав чи вук1ана Ц1адаса Х1амзатги. Гьев вук1ана г1адамалги, эпохаги, х1укуматги, бигьаябги, зах1матабги, г1акълуги, бечелъиги, мискинлъиги- кинабго лъалев шаг1ир. Гьес киданиги заман хвезабич1о т1адгоял куч1дулги хъван. Г1умруялда жанир кколел г1адатиял лъугь- бахъиназул кьуч1алда гьес гьарулаан гьайбатал, пасих1ал асарал.

4 ц1- н:

Ц1адаса х1амзатил г1умруги творчествоги данде ккана инсанияталъул тарихалда жаниб ва халкъалъул пикрабалъги . Амма гьесул шиг1рияб творчество байбихьана жеги цебе:

Т1оцебе дир къаламалъ

Къват1иб биччараб шиг1ру,

Къед цояб гьалмагъасул

Гьве хведал хъвараб ккана.

Гьелдалъун ццин босизе,

Цоги г1иллаги бачун,

Чанго нухалъ судалда

Цеве ч1езе гьавуна.

Гьеб сон лъазе бокьани

Микьил ич1ил цифра лъун,

Цебе- нахъа хъвай цойил

Цинги бит1ун бач1уна.

К1иабилеб иргаялъ

Ашбазалде к1алъана

Элъул щибаб хасият

Халкъалда цебе лъуна.

5 ц1- н:

«Инсулгун ккараб гара- ч1вари» абураб поэмаялда Расул Х1амзатовас хъвалеб буго гьадин:

Г1енекке чвахулел иххазул гьаркьихъ,

Ахазул сасалъухъ, х1анч1азул коч1олъ,

Амма поэтасе гьунар, к1одолъи,

К1очонге, г1агараб халкъалъ бачуна.

К1алдиб г1еч бортаян г1абдал кинигин,

Г1ечул гъот1окь вегун вук1унге, шаг1ир

Коч1ое раг1аби зодоса г1одор

Реххун рач1унарин, бич1ч1а дуда гьеб.

6 ц1- н:

Х1амзатил творчествоялъул к1вар нилъее к1удияб буго. Гьеб ккола жакъасел ва ахиресел анц1- анц1 соназда жаниб нилъер улкаялъ нахъа тараб г1умру бихьизабулеб гвангъараб мат1улъун. Ц1адаса Х1амзат вуго советияб Дагъистаналъул к1удияв общественнияв х1аракатчи.

Ц1адаса Х1амзатида лъалаан г1умруялъул багьа. Гьединлъидал гьев г1адамазда цеве ч1цх1ун хьвадич1о кивниги ва киданиги. Гьесул щибаб раг1улъ бук1ана халкъияб г1умру, бук1ана рит1ухълъи.

7 ц1- н:

Кеч1 «Ашбазалде гьабураб»

8 ц1- н:

Ах1уд рахъин

Г1едег1ун вач1унев чапар вихьулин,

Щибдай буго хабар хъах1бал васасул?

Хехаб ах1ул г1адаб цо х1ур бакканин,

Киса щивдай вуго, щибдай лъугьана?

Гъажалде реххараб хъах1аб буртина,

Худанатил буго – дида лъалеб жо.

Къвалакьан баккараб т1илихъ балагьун

Т1ок1ав г1адан гуро, Г1алил вас вуго.

Вач1ун т1аде щведал, хъваш- баш гьабидал,

Гьак1к1ан хут1ун вуго, хаган ккун вуго.

Хабар- г1азаб ц1ехон, калам гьабидал,

Кинниги бич1ч1улеб жаваб гьабич1о.

Берал чвахулаго, щакърахулаго,

Чахъа1 анин абун ишан гьабуна.

Ах1и т1аде бач1ун, т1окадерица

Т1илил рагъ лъунилан лъазе гьабуна.

9 ц1- н:

Маг1арул мискинзабазде.

Вай, мискинав гьалмагъ, пакъир х1алт1ухъан

Х1урияталдехун мугъ реххулеб щай?

Ду1 г1оло г1аскаралъ г1одоб биги т1ун,

Бахъараб эркенлъи босулареб щай?

Дуе мажлисалъул бут1а бук1ине

Т1амураб кьуч1 буго х1урияталъул,

Г1адамазда гьоркьов мун лъугьиналъе

Лъураб кьойин бугеб большевиказул.

Гьанже бугеб х1алт1ул х1исабги гьабун,

Х1урияталда дур рак1 щай бакъвалеб?

Баркат гьеч1еб рагъул гъалмагъарица

Гъабугъараб алда ццин щай бахъулеб?

10 ц1- н:

Насих1ат

Воре маг1арулав, г1елму жибго те,

Жагьлуялъ мехтарав вигьизе гурин,

Мактамазде рогьо воре рагьуге,

Рогьалил канлъи лъан, кант1изе гурин.

Нагагьлъун цосина ц1ар хъвазе лъани,

Хварабин дур х1алт1и, х1хь къот1ун вук1а.

Хъван кьурал алфазал ц1ализе лъани,

Ц1ар бат1ияб лъолеб лъаларищ дуда?

Гъурщидаса араб счет гьабулелъуре,

Ч1умал гьеч1ищ кодор, киве кканиги.

Анц1идаса т1аде рик1к1ине ккани,

Килщал риххиларищ, хирияв гьалмагъ.

Г1елму лъик1а ани, жагьилзабаца,

Жого лъач1огонищ рехун тун бугеб?

Жагьлу квешаб ани, кинавго чияс

Каранда жаниб лъун ц1унилароан.

11 ц1- н:

Агъвали баня

Гьанже диде г1адал къоял рач1ани,

Къвак1арал муг1руца маг1у кквеларо.

Къвал дида бан ругел балагьаздасан

Цо бут1а рещт1ани, щущала зобал.

Берда бихьулелъуб росоги гьеч1ин,

Сабаб щибдай ккараб дун гьаниб базе?

Гьаракь раг1улелъуб лъел мах1ги гьеч1ин-

Лъица план кьундай кьуч1ал ркхъараб?

Агъвалиб рещт1араб х1укуматалъдай

«Х1амамилан» абун дида ц1ар тараб?

Ц1умада г1уц1араб аб строй- къадай,

Аск1об цун г1орги тун, дихъ балагьараб?

12 ц!- н:

Гьев вук1ана гьанжесеб маг1аруллъиялда бищун г1акъилав инсан, ц1илъиялъул тушманзаби раг1удалъун ч1валев шаг1ир, халкъалъул рук1- рахъин камилго лъалев, гьерсилабщиналда, рах1му гьеч1ого , кьаби щвезабулев г1акъил, лъавукълъиялда, ах1макълъиялда, хъант1иялда данде лебалав къеркьохъан.

Ведущий:

Тарихалда г1емер лъаларо гьадин щулаго жиндир къисмат ва гьунар халкъалъул къисматалда бкхьарав хъвадарухъан.

К1икъоялда анц1гоялдаса ц1ик1к1араб соналъ маг1арул халкъ Х1амзатил асаразул кверщаликь бук1ана, жакъаги гьесул творчество нилъер г1умруялъе чара гьеч1ого х1ажатаб буго, щай гурелъул коч1охъанасул асарал Дагъистаналъул халкъазул ц1ияб г1умруялъулмат1улъунги тарихлъунги кколелъул.

Х1амзат гьавуна мискинав векьарухъанасул хъизамалъе. Х1амзатица т1оцебесеб кеч1 гьабуна 1891с. , гьелдаса нахъе хъвадарухъанасул бег1ераб сатира ккана ц1ияб г1умру г1уц1иялъул ярагълъун.

Гьит1иналги, ч1ах1иялги коч1ол формаби , басняби, маргьаби, переводал , харбал, макъалаби, пьесаби, лъималазе камилал асарал- гьел киналго авар литератураялда щулалъана Ц1. Х1амзатил творчествоялъулъ. Хасго Ц1. Х1амзатил творчество цебе т1уна К1удияб Ват1аналъул рагъул соназ. Гьес хъвана пьесаби, поэмаби, куч1дул, маргьаби басняби.

Г1умруялъул ахирал соназда Ц1. Х1амзатица хъван лъуг1изабуна «Вехьасул къиса» абураб поэма. Гьеб поэма мустах1икълъана совет Союзалъул пачалихъияб премиялъе. Х1амзатие кьун бук1ана «Халкъияв поэт» абураб ц1ар.

Х1амзат хвана 1951 соналъ, амма жакъаги гьесул творчество кунч1и сунареб бечелъи ккола.

13 ц1- н:

Дир х1урмат

Тамаша руччабазда

Х1инкъун ругел лъаларо,

Х1амзат херлъизавизе

Халкъалъул бугеб гъира.

Лъабкъоялда анц1го сон

Г1умруялъул банилан,

Азухъ балагьуларищ,

Гьабулеб бугеб гизма.

Нек1сияб г1умруялъул

К1икъого сон рехани,

Хут1улеб лъеберго сон

Лъалебго гьеч1о азда.

Арал соназда жанир

Нилъеца рик1к1унарел

Ник1алайил къоялги

Къалел руго аз данде.

Дунги херлъизе гьавун,

Хъизан ят1а гьайизе

Хиял нужер батани,

Бук1инаро никогда!!!

14 ц1-н:

Вач1а, Ц1адасатХ1амзат.

Мац1 гьеч1ез кеч1 ах1улеб,

Х1ат1ал гьеч1ел кьурдулел

Замана бач1ун буго,

Вач1а, Ц1адаса Х1амзат !

Нилъ гьеч1ого лъилъулел

Рекьич1ел хурзал руго,

Гьаб халкъалъул язихълъи

Бихьизе вач1а, Х1амзат!

Чохт1о бак1лъун бугилан

Вук1анин зигаралда,

К1аз щибали лъаларел

Рихьизе вач1а, Х1амзат!

Бекьилъ бук1араб рокьи

Ракьалда лъуг1ун буго,

Г1ищкъудул кеч1 ц1ализе

Вач1а, Ц!адаса Х1амзат.